[pic] | EUROOPA ÜHENDUSTE KOMISJON |

Brüssel 6.12.2007

KOM(2007) 784 lõplik

2007/0276 (ACC)

Ettepanek

NÕUKOGU OTSUS

millega määratakse kindlaks ühenduse seisukoht WTO peanõukogus Cabo Verde Vabariigi ühinemise kohta Maailma Kaubandusorganisatsiooniga

(komisjoni esitatud)

SELETUSKIRI

Ülevaade Cabo Verde WTOga ühinemise tingimustest

I. SISSEJUHATUS

Maailma Kaubandusorganisatsiooni (WTO) liikmete ja Cabo Verde Vabariigi vahelised läbirääkimised, mis käsitlevad Cabo Verde WTOga ühinemise tingimusi, on jõudnud lõppjärku. Nimetatud läbirääkimised algasid pärast seda, kui Cabo Verde esitas 1999. aastal liikmekssaamise taotluse, ning kestsid kaheksa aastat. Enne kui EL saab Cabo Verde liikmelisust ametlikult toetada, peab nõukogu ühinemistingimused oma otsusega heaks kiitma.

Järgnevalt on esitatud ühinemistingimuste kokkuvõte.

II. KOKKUVÕTE CABO VERDE WTO-GA ÜHINEMISE TINGIMUSTEST SEKTORITE KAUPA

Kaubad

Cabo Verde tööstuskaupade keskmine maksumäär on 10,9 %. Esialgne seotud tollimaksumäär on keskmiselt 17,7 %, seda vähendatakse keskmiselt 3 aasta jooksul 14,6 %ni (lõplik seotud maksumäär). 60 % suhtes kõikidest tariifiridadest kohaldatakse 15 % või madalamat tollimaksumäära. Ligikaudu 10 % tariifiridade puhul jääb tollimaksumäär kõrgeimale tasandile – üle 25 %. Kõik tariifid on seotud.

Põllumajandussaaduste puhul on esialgne seotud tollimaksumäär keskmiselt 15,1 %, seda vähendatakse keskmiselt 3 aasta jooksul 13,4 %ni (lõplik seotud maksumäär). Kõige kõrgemad maksumäärad on õllel ja mittealkohoolsetel jookidel, mille lõplik seotud maksumäär on 55 %, ning mineraalveel ja kartulitel 35 %.

Need maksumäärad on väga madalad, arvestades, et Cabo Verde kuulub vähimarenenud riikide hulka. Euroopa Ühenduse praktika vähimarenenud riikidelt nõutava keskmise maksumäära puhul on 30 % tööstuskaupadelt ja 40 % põllumajandussaadustelt. Cabo Verde osaleb majanduspartnerluslepingute läbirääkimistel Lääne-Aafrika piirkonna liikmena ning on Lääne-Aafrika Riikide Majandusühenduse (ECOWAS) liige.

Teenused

Ühinemisläbirääkimistel keskenduti ka teenustele, mis on eriti tähtsad nii ELile kui maailma juhtivale eksportijale selles valdkonnas kui ka Cabo Verdele, arvestades teenuste suurt osatähtsust riigi majandusarengus. Cabo Verde võetud kohustused hõlmavad mitmeid teenustevaldkondi, mis on olulised investeeringute ligimeelitamiseks ning Cabo Verde arenguks ja majanduskasvuks vajaliku majandusliku infrastruktuuri loomiseks, sealhulgas:

Arvutiteenused ja nendega seotud teenused: kogu sektor avatakse.

Telekommunikatsiooniteenused : CV Telecomi monopoolsed õigused lõpevad pärast 2012. aastat. Lisaks hakkab Cabo Verde kohaldama telekommunikatsiooniteenuseid käsitlevat viitedokumenti.

Ehitusteenused : Cabo Verde on võtnud selles sektoris väga olulisi kohustusi.

Turustusteenused : Kuigi mõnede toodete suhtes on tehtud erand (nt väärismetallid ja farmaatsiatooted) ja jaemüügisektoris kohaldatakse teatavaid omandipiiranguid, on Cabo Verde võtnud selles sektoris olulisi kohustusi.

Keskkonnateenused : Cabo Verde on võtnud selles sektoris kõik kohustused.

Reisi- ja turismiteenused : Cabo Verde kohustused selles valdkonnas võtavad arvesse riigi arengutaset ja tunnustavad sektori olulisust riigi majandusele. Restoranide suhtes kohaldatakse omandipiiranguid ning reisibüroode ja reisikorraldajate suhtes ühisettevõtte nõuet.

Finantsteenused : Cabo Verde on võtnud olulisi kohustusi paljude finantsteenuste, sealhulgas pangandus- ja kindlustusteenuste valdkonnas.

Transporditeenused : Cabo Verde võetud kohustused hõlmavad vaba juurdepääsu rahvusvahelisele meretranspordile (nii reisijate- kui ka kaubavedu) ja juurdepääsu sadamateenustele mõistlikel ja mittediskrimineerivatel tingimustel.

Ühinemisprotokolliga võetud kohustused

Ühinemisprotsessi viimases, mitmepoolses etapis püüdsid WTO liikmed koos tagada Cabo Verde kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Kauplemisõigused

Cabo Verde on võtnud kohustuse anda pärast ühinemist välismaistele ettevõtjatele täielikud kauplemisõigused. Samuti muudab Cabo Verde oma kaubandusõigust käsitlevaid õigusakte äriregistrisse kandmise ja registreerimistasude osas, et võrdsustada kodu- ja välismaiste ettevõtjate kohtlemist ning impordi- ja eksporditegevust võrreldes muude kaubandustegevustega.

Koguselised impordipiirangud ja litsentsimissüsteemid

Cabo Verde kaotab alates ühinemise kuupäevast kõik koguselised impordipiirangud. Impordilitsentside kord viiakse ühinemise järel samuti kooskõlla WTO eeskirjadega, sealhulgas impordilitsentside protseduuride lepinguga.

Subsiidiumid

Cabo Verdel on praegu kaks subsiidiumikava, mis pakuvad keelatud ekspordisubsiidiumeid. Cabo Verde on võtnud kohustuse kaotada järk-järgult kõik keelatud subsiidiumid 2009. aasta lõpuks.

Valdkonnad, kus taotletakse üleminekuperioodi

Tolliväärtuse määramine: Cabo Verde saavutab täieliku vastavuse WTO tolliväärtuse määramise lepingu nõuetele 2010. aasta lõpuks.

Sanitaar- ja fütosanitaarmeetmed: Cabo Verde saavutab täieliku vastavuse WTO sanitaar- ja fütosanitaarmeetmete rakendamise lepingu nõuetele 2009. aasta lõpuks.

Intellektuaalomandi õigused: Cabo Verde saavutab täieliku vastavuse intellektuaalomandi õiguste kaubandusaspektide lepingu nõuetele 2012. aasta lõpuks, välja arvatud farmaatsiatoodete ja andmekaitse valdkonnas, kus täielik nõuetele vastavus saavutatakse 2015. aasta lõpuks.

III. SOOVITUS

Esitades Cabo Verde Vabariigi WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas ambitsioonika kogumi turu avamisega seotud kohustustest, mis toovad märkimisväärset kasu nii Cabo Verdele kui ka tema WTO partneritele.

2007/0276 (ACC)

Ettepanek

NÕUKOGU OTSUS

millega määratakse kindlaks ühenduse seisukoht WTO peanõukogus Cabo Verde Vabariigi ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 133 lõikeid 1 ja 5 koos artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

1. 11. novembril 1999. aastal esitas Cabo Verde Vabariigi valitsus Maailma Kaubandusorganisatsiooni (WTO) asutamislepingu XII artikli kohaselt taotluse nimetatud lepinguga ühinemiseks.

2. 17. juulil 2000. aastal moodustati Cabo Verde ühinemist käsitlev töörühm, et jõuda ühisele seisukohale ühinemistingimuste osas, mis oleksid vastuvõetavad nii Cabo Verde Vabariigile kui ka kõigile WTO liikmetele.

3. Komisjon pidas ühenduse nimel läbirääkimisi mitmete Cabo Verde võetavate, ühenduse seisukohast eriti oluliste turu avamisega seotud kohustuste üle, mis esitati Cabo Verde Vabariigi ja ühenduse läbirääkijate vahelises 26. oktoobri 2007. aasta memorandumis.

4. Nimetatud kohustused on nüüd kirja pandud Cabo Verde Vabariigi WTOga ühinemise protokolli.

5. Ühinemisel WTOga on eeldatavasti positiivne ja kestev mõju Cabo Verde Vabariigi majandusreformidele ja jätkusuutlikule arengule.

6. Seepärast tuleks ühinemisprotokoll heaks kiita.

7. WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

8. Seepärast tuleb määrata kindlaks ühenduse seisukoht peanõukogus,

ON TEINUD JÄRGMISE OTSUSE:

Ainus artikkel

9. Ühendus võtab WTO peanõukogus seisukoha, et Cabo Verde Vabariigi ühinemine WTOga tuleb heaks kiita.

10. Kõnealuse seisukoha esitab ühenduse nimel komisjon.

Brüssel,

Nõukogu nimel

eesistuja